Strenger verordening oor vuurwerk dalk gou van krag | News24
Strenger verordening oor vuurwerk dalk gou van krag
Met ’n nuwe vuurwerk-verordening op die tafel, kan vuurwerkvertonings in die Nelson Mandelabaai-metro moontlik iets van die verlede wees. Foto: Argief
’n NUWE, strenger munisipale verordening oor die afvuur en verkoop van vuurwerk kan vanjaar teen Kerstyd in die Nelson Mandelabaai-metro van krag wees nadat dit uiteindelik afgehandel is.
Volgens Shane Brown, die metro se waarnemende direkteur van veiligheid en sekuriteit, is hulle gereed om vergaderings vir openbare deelname te hou, waarop die gemeenskap die geleentheid sal kry om die voorgestelde verordening te bespreek.
“Ons is nou in die finale fase. Sodra die openbaredeelnameproses afgehandel is, sal die verordening aan die raad voorgelê word.”
Volgens Brown sal die verkoop en gebruik van vuurwerk ingevolge die verordening baie strenger beheer word.
“Hierdie verordening is ’n voorkeursaak, nie net om die diere en mense in die stad te beskerm nie, maar ook aangesien ons ’n droogtegeteisterde gebied is waar vuurwerk ’n brandgevaar inhou.”
John Best, DA-raadslid in die metro, sê gedurende die twee jaar wat hy as burgemeesterskomiteelid vir veiligheid en sekuriteit gedien het, was die opstel van die nuwe vuurwerk-verordening vir hom ’n voorkeursaak, maar dit het nooit gerealiseer nie.
“Vroeg in 2018 het Gustav Rautenbach (die DA-woordvoerder oor veiligheid in die metro) weer die kwessie op die raadsvergadering oor veiligheid en sekuriteit opgehaal. Gustav het die mosie gebring om die verordening te voltooi.”
Volgens Best is dit kort voor Desember afgehandel, maar kragtens wet mag ’n openbaredeelnameproses nie gedurende die “feestyd-maand” gehou word nie.
Datums vir die openbaredeelnameproses behoort nog in Januarie geadverteer te word, aldus Brown.
Best sê hulle hoop vir ’n verordening wat ’n algehele verbod op die gebruik en verkoop van vuurwerk behels.
“Ons sou graag die nuwe verordening die afgelope feestyd al in werking wou hê, maar ons glo dit sal einde vanjaar geld.
“As ’n inwoner van (die) Linton Grange(-woonbuurt) is ek regtig geskok oor hoe baie klappers en vuurwerk in woongebiede geskiet word.
“Ons verstaan die polisie kan nie op Oujaarsaand met elkeen van die voorvalle by ’n huis belas word nie en daarom is dit belangrik dat die nuwe verordening veral fokus op die verkope van vuurwerk.”
Best en Brown is dit eens dat vuurwerkvertonings in die metro eerder met laservertonings vervang kan word, soos wat die Kouga-munisipaliteit tydens sy Nuwejaarsvieringe gedoen het.